33. schôdza NR SR - 2.deň - A. dopoludnia
Dátum: 2025-03-26
Poslanec: Valášek, Tomáš (PS)
Druh vystúpenia: Vystúpenie v rozprave

6. Vďaka, pán predsedajúci, neplánoval som pôvodne vystúpiť vôbec, ale keďže sa vraciame k témam včerajšieho vystúpenia, odzneli tu aj slová na adresu našej včerajšej výmeny s pánom ministrom o Lotyšsku a Slovensku, dovoľte aj mne krátko zareagovať. (Prerušenie vystúpenia predsedajúcim.) Danko, Andrej, podpredseda NR SR Držte sa témy, ktorú prejednávame. Valášek, Tomáš, poslanec NR SR Áno, reagujem priamo na slová pána ministra a pána navrhovateľa doslova spred piatich minút. (Reakcia predsedajúceho.) Dobre. Pán minister, ak mi bude zobrané slovo, potom máte možnosť vystúpiť v rozprave a otvoriť tieto témy ešte raz, stačí troma slovami a potom na vás zareagujem v rozprave, ako chcete, teraz ja musím pristúpiť len k otázke Kosova. K otázke Kosova, viete dobre, pán minister, bavili sme sa aj na túto tému, má táto, tento návrh má našu podporu. Myslím si, že je nielen normálne, ale aj zdravé, nielen aby sme si plnili svoje záväzky, alebo nieže očakávania, to nie je záväzok v rámci Aliancie, ale myslím si, že je normálne, dobré a zdravé aj pre ozbrojené sily, aby boli v aktívnej operácii, aby si nacvičovali a spoznávali svojich kolegov, spoznávali tie veliace procesy v rámci Aliancie. Predsa len až príde niekedy na lámanie chleba, či my potrebujeme potom pomoc spojencov, či my ideme niekomu na pomoc, v prípade aktívnych operácií je dobré mať už zažité opäť tie, tie veliace procesy, poznať ľudí v Aliancii, takže táto misia má našu podporu. Trochu mi chýbalo v dôvodovej správe, dostaneme sa potom možno k tomu v druhom čítaní, to odôvodnenie, že prečo sme v 2010, ak sa nemýlim, sa sťahovali, prečo sa vraciame o pätnásť rokov neskôr, som si vedomý, že to nebolo vaše rozhodnutie, ak sa nemýlim, to bolo pán vtedajší minister Galko, dnes pán poslanec Galko (reakcia navrhovateľa) a premiérka Radičová, fajn. Trochu mi tam chýba, že čo je ten moment, prečo v 2025 sme späť, ale budiž, opäť nápad je to dobrý a či to bude skôr alebo neskôr, to nemení nič na tom, že to treba urobiť a som rád, že to robíte. Nedá mi nevypichnúť jednu vec. Škoda, že ste v tejto veci, a to nie je kritika vás či pána ministra zahraničných vecí Blanára, ale škoda, že v tejto veci nie je koordinované aj ministerstvo zahraničných vecí a ministerstvo obrany. Presne v tom istom čase, keď ministerstvo obrany navrhuje po pätnástich rokoch návrat príslušníkov ozbrojených síl do Kosova, tak doslova len pár mesiacov predtým, samozrejme, ministerstvo zahraničných vecí a európskych záležitostí zavrelo náš styčný úrad v Kosove. Ono to vyznieva navonok tak trochu ako keby pre ministerstvo obrany bolo Kosovo, a teraz či ho uznávame alebo neuznávame je jedno, tento región natoľko dôležitý, že tam treba po pätnástich rokoch obnovovať prítomnosť, ale pre ministerstvo zahraničných vecí a európskych záležitostí natoľko okrajový, že tam potreboval zrušiť prítomnosť. Robí to taký trochu dojem, že ľavá ruka nevie, čo robí pravá. Rozmýšľal som aj nad tými praktickými následkami, predpokladám, že naše sily tam, samozrejme, budú na základe SOFA, status of forces agreement, so spojencami, čiže nepotrebujete konzulárnu podporu styčného úradu na také dennodenné pôsobenie tých ozbrojených síl, to budú riešiť priamo s velením KFOR, tam vám chýbať nebudú. Prakticky paradoxne vás sa to asi dotkne, budú vám tam tí diplomati chýbať počas vašich návštev, lebo to sú presne veci, čo už nevie za vás celkom urobiť KFOR, kde by bolo dobré mať ten styčný úrad. Tie praktické problémy nie sú ten primárny dôvod, prečo túto tému otváram, to si viete vyriešiť, len to bude také trochu škriabanie sa ľavou rukou za pravým uchom. Skôr ide o ten nešťastný imidž, že opäť pre ministerstvo obrany je to dôležité, pre ministerstvo zahraničných vecí nie, robí to taký dojem trochu, že ľavá ruka nevie, čo robí pravá. K Lotyšsku a Ukrajine sa, žiaľ, nemôžem vyjadriť, keďže ste vystúpili ako navrhovateľ a nie v rozprave, ale ak mi tá šanca bude daná, tak to urobím neskôr. Vďaka.